SK Úradný vestník Európskej únie L 264/1

ROZHODNUTIE EURÓPSKEHO PARLAMENTU A RADY (EÚ) 2015/1814

zo 6. októbra 2015

o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 192 ods. 1,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru (1),

po porade s Výborom regiónov,

konajúc v súlade s riadnym legislatívnym postupom (2),

keďže:

(1) Smernicou Európskeho parlamentu a Rady 2003/87/ES (3) sa zriaďuje systém obchodovania s emisnými kvótami skleníkových plynov v Únii (ďalej len „EU ETS“) s cieľom podporiť zníženie emisií skleníkových plynov nákladovo efektívnym a hospodársky účinným spôsobom.

(2) Podľa záverov zasadnutia Európskej rady z 23. a 24. októbra 2014 o rámci politík v oblasti klímy a energetiky na obdobie do roku 2030 bude dobre fungujúci, zreformovaný systém EU ETS s nástrojom na stabilizáciu trhu hlavným európskym nástrojom na dosiahnutie cieľa Únie v oblasti zníženia emisií skleníkových plynov.

(3) V článku 10 ods. 5 smernice 2003/87/ES sa stanovuje, že Komisia má predložiť Európskemu parlamentu a Rade každý rok správu o fungovaní európskeho trhu s uhlíkom.

(4) V správe Komisie Európskemu parlamentu a Rade o stave európskeho trhu s uhlíkom v roku 2012 sa identifikovala potreba opatrení na riešenie štrukturálnych nerovnováh medzi ponukou a dopytom. Posúdenie vplyvu v súvislosti s rámcom politík v oblasti klímy a energetiky na obdobie do roku 2030 naznačuje, že sa očakáva pretrvávanie takýchto nerovnováh a že tento problém by sa dostatočne nevyriešil prispôsobením lineárnej trajektórie prísnejšiemu cieľu v uvedenom rámci. Zmena lineárneho koeficientu vyvolá iba postupné zmeny množstva kvót v Únii (strop systému EU ETS). Nadbytok by teda takisto klesal iba postupne, a preto by trh musel ďalej fungovať viac ako desaťročie s nadbytkom približne 2 miliárd kvót alebo viac, čím by sa zabránilo tomu, aby systém EU ETS vysielal potrebný investičný signál na nákladovo efektívne znižovanie emisií CO2 a aby bol hnacou silou nízkouhlíkovej inovácie prispievajúcej k hospodárskemu rastu a tvorbe pracovných miest.

(5) S cieľom vyriešiť uvedený problém a zabezpečiť väčšiu odolnosť systému EU ETS v súvislosti s nerovnováhami medzi ponukou a dopytom, aby mohol tento systém fungovať v rámci usporiadaného trhu, by sa v roku 2018 mala zriadiť trhová stabilizačná rezerva (ďalej len „rezerva“), ktorá by mala byť v prevádzke od roku 2019. Rezerva tiež posilní súčinnosť s ostatnými politikami v oblasti klímy a energetiky. S cieľom zachovať maximálny stupeň predvídateľnosti by sa mali stanoviť jasné pravidlá umiestňovania kvót do rezervy a ich uvoľňovania z nej. Rezerva by mala fungovať na základe aktivácie úprav ročných aukčných objemov. Pri splnení podmienok by sa, počínajúc rokom 2019, malo množstvo kvót zodpovedajúce 12 % množstva kvót v obehu, stanoveného v najaktuálnejšom zverejnení celkového množstva kvót v obehu Komisiou, každý rok odpočítať z aukčných objemov a umiestniť do rezervy. Z rezervy by sa malo v ktoromkoľvek danom roku uvoľniť pre členské štáty zodpovedajúce množstvo kvót v rovnakom pomere a poradí, ako pri umiestňovaní kvót do rezervy, a toto množstvo by sa malo pripočítať k aukčným objemom v prípade, že celkové príslušné množstvo kvót v obehu je menšie ako 400 miliónov.

(6) Na tento účel by mali Komisia a členské štáty bezodkladne po zverejnení celkového množstva kvót v obehu Komisiou do 15. mája daného roku zabezpečiť, aby boli aukčné kalendáre spoločnej aukčnej platformy a v prípade potreby aj nezávislých aukčných platforiem upravené tak, aby sa zohľadnili kvóty umiestnené v rezerve alebo kvóty, ktoré sa majú z rezervy uvoľniť. Úprava objemu kvót určených na obchodovanie formou aukcie by sa mala rozložiť na obdobie 12 mesiacov v nadväznosti na zmenu príslušného aukčného kalendára. Vzhľadom na potrebu bezproblémového fungovania aukčného procesu by sa ďalšie podrobnosti o úprave mali v prípade potreby stanoviť v nariadení Komisie (EÚ) č. 1031/2010 (4).

(7) Popri zriadení rezervy by sa okrem toho malo vykonať niekoľko následných zmien smernice 2003/87/ES, aby sa zabezpečila konzistentnosť a bezproblémová prevádzka systému EU ETS. Vykonávanie smernice 2003/87/ES môže viesť najmä k obchodovaniu formou aukcie veľkých objemov kvót na konci každého obchodovateľného obdobia, čím by sa mohla ohroziť stabilita trhu. Z tohto dôvodu a s cieľom predísť nerovnovážnemu stavu trhu, pokiaľ ide o ponuku kvót na konci jedného obchodovateľného obdobia a začiatku nasledujúceho, s potenciálne rušivými účinkami na trh, by sa malo prijať ustanovenie o obchodovaní formou aukcie časti akéhokoľvek veľkého zvýšenia ponuky na konci jedného obchodovateľného obdobia v prvých dvoch rokoch nasledujúceho obdobia. S cieľom ďalej posilňovať stabilitu európskeho trhu s uhlíkom a vyhnúť sa umelému zvyšovaniu ponuky ku koncu obchodovateľného obdobia, ktoré začalo v roku 2013, by sa kvóty nepridelené zariadeniam podľa článku 10a ods. 7 smernice 2003/87/ES, ako aj kvóty nepridelené zariadeniam z dôvodu uplatňovania článku 10a ods. 19 a 20 uvedenej smernice (ďalej len „nepridelené kvóty“) mali umiestniť do rezervy v roku 2020. Komisia by mala preskúmať smernicu 2003/87/ES vo vzťahu k týmto neprideleným kvótam a v prípade potreby predložiť Európskemu parlamentu a Rade návrh o možnostiach ďalších opatrení.

(8) Plánované znovuzavedenie 300 miliónov kvót v roku 2019 a 600 miliónov kvót v roku 2020, ako sa stanovuje v nariadení Komisie (EÚ) č. 176/2014 (5), by ohrozilo cieľ rezervy odstrániť štrukturálne nerovnováhy medzi ponukou a dopytom. Preto by sa týchto 900 miliónov kvót nemalo obchodovať formou aukcie v rokoch 2019 a 2020, ale malo by sa namiesto toho umiestniť do rezervy.

(9) Je dôležité, aby systém EU ETS stimuloval rast s efektívnym využívaním uhlíka a aby sa chránila konkurencieschopnosť priemyselných odvetví Únie, ktoré sú vystavené skutočnému riziku presunu výroby mimo Úniu (tzv. únik uhlíka – carbon leakage). Vo vyššie uvedených záveroch Európskej rady o rámci politík v oblasti klímy a energetiky na obdobie do roku 2030 sa poskytli jasné usmernenia k pokračovaniu uplatňovania ustanovení o bezodplatne prideľovaných kvótach a úniku uhlíka po roku 2020. Na základe týchto strategických usmernení by Komisia mala preskúmať smernicu 2003/87/ES, najmä jej článok 10a, a predložiť návrh na revíziu uvedenej smernice do šiestich mesiacov od prijatia tohto rozhodnutia. Pri sledovaní cieľa zabezpečiť rovnaké podmienky pre všetkých by sa v rámci uvedeného preskúmania malo tiež zvážiť prijatie harmonizovaných opatrení týkajúcich sa kompenzácií za nepriame náklady na úrovni Únie. V rámci preskúmania by sa tiež malo zvážiť, či sa do roku 2021 má na doplnenie existujúcich zdrojov na podporu projektov uvedených v článku 10a ods. 8 uvedenej smernice a nízkouhlíkových priemyselných inovačných projektov použiť až 50 miliónov nepridelených kvót, pričom projekty vrátane projektov malého rozsahu sa budú vykonávať vo všetkých členských štátoch.

(10) Komisia by mala monitorovať fungovanie rezervy prostredníctvom svojej výročnej správy o trhu s uhlíkom. V uvedenej správe by sa mali zvážiť príslušné dôsledky pre konkurencieschopnosť, najmä v priemyselnom odvetví, vrátane ukazovateľov HDP, zamestnanosti a investícií. Okrem toho by Komisia mala do troch rokov od dátumu začatia prevádzky rezervy a potom pravidelne skúmať jej fungovanie na základe skúseností získaných z jej uplatňovania. V preskúmaní fungovania rezervy by sa malo najmä posúdiť, či sú pravidlá umiestňovania kvót do rezervy a ich uvoľňovania vhodné z hľadiska cieľa, ktorým je odstránenie štrukturálnych nerovnováh medzi ponukou a dopytom. Preskúmanie by malo zahŕňať analýzu trhovej rovnováhy vrátane všetkých relevantných faktorov ovplyvňujúcich ponuku a dopyt, vhodnosti vopred vymedzeného rozsahu pre aktiváciu úprav ročných aukčných objemov, ako aj percentuálneho podielu uplatňovaného na celkové množstvo kvót v obehu. Ak analýza ukáže, že rozsah už nie je vhodný vzhľadom na zmeny vo vývoji trhu a nové informácie dostupné v čase preskúmania, Komisia by mala urýchlene predložiť návrh na nápravu takejto situácie. V rámci preskúmania by sa tiež mal posúdiť dosah rezervy na rast, zamestnanosť, priemyselnú konkurencieschopnosť Únie a riziko úniku uhlíka. Preskúmanie fungovania rezervy by malo byť objektívne a malo by zohľadniť potrebu chrániť regulačnú stabilitu a zabezpečiť dlhodobú predvídateľnosť v rámci prechodu na nízkouhlíkové hospodárstvo.

(11) Keďže ciele tohto rozhodnutia, a to zriadenie trhovej stabilizačnej rezervy a jej uvedenie do prevádzky v Únii, nie je možné uspokojivo dosiahnuť na úrovni samotných členských štátov, ale z dôvodov ich rozsahu a dôsledkov ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov.

(12) Smernica 2003/87/ES by sa preto mala zodpovedajúcim spôsobom zmeniť,

PRIJALI TOTO ROZHODNUTIE:

Článok 1

Trhová stabilizačná rezerva

1. V roku 2018 sa zriadi trhová stabilizačná rezerva a umiestňovanie kvót do rezervy sa začne 1. januára 2019.

2. Množstvo 900 miliónov kvót odpočítané z aukčných objemov počas obdobia 2014 – 2016, ako sa stanovuje v nariadení (EÚ) č. 176/2014 podľa článku 10 ods. 4 smernice 2003/87/ES, sa nepripočíta k objemom, ktoré sa majú obchodovať formou aukcie v rokoch 2019 a 2020, ale umiestni sa namiesto toho do rezervy.

3. Kvóty nepridelené zariadeniam podľa článku 10a ods. 7 smernice 2003/87/ES a kvóty nepridelené zariadeniam z dôvodu uplatňovania článku 10a ods. 19 a 20 uvedenej smernice sa umiestnia do rezervy v roku 2020. Komisia preskúma smernicu 2003/87/ES vo vzťahu k týmto neprideleným kvótam a v prípade potreby predloží návrh Európskemu parlamentu a Rade.

4. Komisia zverejní celkové množstvo kvót v obehu každoročne, a to do 15. mája nasledujúceho roku. Celkové množstvo kvót v obehu v danom roku je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve. Nezohľadňujú sa emisie počas trojročného obdobia, ktoré sa začína v roku 2005 a končí v roku 2007, ani kvóty vydané v súvislosti s týmito emisiami. Prvé zverejnenie sa uskutoční do 15. mája 2017.

5. V každom roku sa množstvo kvót, ktoré sa rovná 12 % celkového množstva kvót v obehu, ako je stanovené v najaktuálnejšom zverejnení uvedenom v odseku 4 tohto článku, odpočíta z objemu kvót, ktoré sa majú obchodovať formou aukcie členskými štátmi podľa článku 10 ods. 2 smernice 2003/87/ES, a umiestni sa do rezervy počas obdobia 12 mesiacov počínajúc 1. septembra príslušného roku, pokiaľ by množstvo kvót, ktoré sa má umiestniť do rezervy, nebolo menšie ako 100 miliónov. V prvom roku prevádzky rezervy sa kvóty umiestnia do rezervy aj v období medzi 1. januárom a 1. septembrom príslušného roku, a to vo výške 8 % celkového množstva kvót v obehu, ako je stanovené v najaktuálnejšom zverejnení (čo predstavuje 1 % za každý kalendárny mesiac).

Bez toho, aby bolo dotknuté celkové množstvo kvót, ktoré sa má odpočítať v súlade s týmto odsekom, sa do 31. decembra 2025 nebudú pri určovaní podielov členských štátov na tomto celkovom množstve zohľadňovať kvóty uvedené v článku 10 ods. 2 prvom pododseku písm. b) smernice 2003/87/ES.

6. Ak je v ktoromkoľvek roku celkové množstvo kvót v obehu menšie ako 400 miliónov, z rezervy sa uvoľní 100 miliónov kvót a pripočíta sa k objemu kvót, ktoré sa majú obchodovať formou aukcie členskými štátmi podľa článku 10 ods. 2 smernice 2003/87/ES. V prípade, že sa v rezerve nachádza menej ako 100 miliónov kvót, uvoľnia sa z rezervy podľa tohto odseku všetky kvóty.

7. Ak v ktoromkoľvek roku nie je uplatniteľný odsek 6 tohto článku a prijmú sa opatrenia podľa článku 29a smernice 2003/87/ES, z rezervy sa uvoľní 100 miliónov kvót a pripočítajú sa k objemu kvót, ktoré sa majú obchodovať formou aukcie členskými štátmi podľa článku 10 ods. 2 smernice 2003/87/ES. V prípade, že sa v rezerve nachádza menej ako 100 miliónov kvót, uvoľnia sa z rezervy podľa tohto odseku všetky kvóty.

8. Keď sa po zverejnení celkového množstva kvót v obehu vykoná opatrenie podľa odseku 5, 6 alebo 7, v aukčných kalendároch sa zohľadnia kvóty umiestnené do rezervy, alebo tie, ktoré sa majú z rezervy uvoľniť. Kvóty sa umiestnia do rezervy alebo sa z nej uvoľnia počas obdobia 12 mesiacov. Ak sa kvóty uvoľnia podľa odseku 6 alebo 7, nezávisle od obdobia, počas ktorého sa uvoľnenie kvót uskutoční, dodrží sa podiel členských štátov platný v čase umiestnenia kvót do rezervy, ako aj poradie, v ktorom boli kvóty do rezervy umiestnené.

Článok 2

Zmeny smernice 2003/87/ES

Smernica 2003/87/ES sa mení takto:

1. Článok 10 sa mení takto: a) odsek 1 sa nahrádza takto: „1. Od roku 2019 členské štáty obchodujú formou aukcie všetky kvóty, ktoré nie sú pridelené bezodplatne v súlade s článkami 10a a 10c a ktoré nie sú umiestnené do trhovej stabilizačnej rezervy zriadenej rozhodnutím Európskeho parlamentu a Rady (EÚ) 2015/1814 (6). (6) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).“;" b) za odsek 1 sa vkladá tento odsek: „1a. Keď objem kvót, ktoré majú členské štáty obchodovať formou aukcie v poslednom roku každého obdobia uvedeného v článku 13 ods. 1 tejto smernice, prekročí o viac ako 30 % očakávaný priemerný aukčný objem za prvé dva roky nasledujúceho obdobia pred uplatnením článku 1 ods. 5 rozhodnutia (EÚ) 2015/1814, dve tretiny rozdielu medzi týmito objemami sa odpočítajú z aukčných objemov v poslednom roku obdobia a v rovnakých častiach sa pripočítajú k objemom, ktoré majú členské štáty obchodovať formou aukcie v prvých dvoch rokoch nasledujúceho obdobia.“

2. V článku 13 ods. 2 sa druhý pododsek nahrádza takto: „Členské štáty vydajú kvóty osobám na aktuálne obdobie, aby nahradili kvóty, ktorých sú držiteľmi a ktoré sú zrušené v súlade s prvým pododsekom. Podobným spôsobom sa kvóty, ktoré sa nachádzajú v trhovej stabilizačnej rezerve a ktoré už nie sú platné, nahradia kvótami, ktoré sú platné pre aktuálne obdobie.“

Článok 3

Preskúmanie

Komisia monitoruje fungovanie rezervy prostredníctvom správy uvedenej v článku 10 ods. 5 smernice 2003/87/ES. V uvedenej správe by sa mali zvážiť príslušné dôsledky pre konkurencieschopnosť, najmä v priemyselnom odvetví, vrátane ukazovateľov HDP, zamestnanosti a investícií. Do troch rokov od dátumu začatia prevádzky rezervy a následne každých päť rokov Komisia na základe analýzy správneho fungovania európskeho trhu s uhlíkom preskúma rezervu a v prípade potreby predloží návrh Európskemu parlamentu a Rade. Pri každom preskúmaní sa osobitná pozornosť musí venovať percentuálnemu údaju na určenie množstva kvót, ktoré sa majú umiestniť do rezervy podľa článku 1 ods. 5 tohto rozhodnutia, ako aj číselnej hraničnej hodnote pre celkové množstvo kvót v obehu a množstvu kvót, ktoré sa má uvoľniť z rezervy podľa článku 1 ods. 6 alebo 7 tohto rozhodnutia. V rámci preskúmania Komisia tiež posúdi dosah rezervy na rast, zamestnanosť, priemyselnú konkurencieschopnosť Únie a riziko úniku uhlíka.

Článok 4

Prechodné ustanovenie

Článok 10 ods. 1 smernice 2003/87/ES zmenený smernicou Európskeho parlamentu a Rady 2009/29/ES (7) sa naďalej uplatňuje do 31. decembra 2018.

Článok 5

Nadobudnutie účinnosti

Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

V Štrasburgu 6. októbra 2015 Za Európsky parlament predseda M. SCHULZ Za Radu predseda N. SCHMIT

(1) Ú. v. EÚ C 424, 26.11.2014, s. 46.

(2) Pozícia Európskeho parlamentu z 8. júla 2015 (zatiaľ neuverejnená v úradnom vestníku) a rozhodnutie Rady z 18. septembra 2015.

(3) Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(4) Nariadenie Komisie (EÚ) č. 1031/2010 z 12. novembra 2010 o harmonograme, správe a iných aspektoch obchodovania s emisnými kvótami skleníkových plynov formou aukcie podľa smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (Ú. v. EÚ L 302, 18.11.2010, s. 1).

(5) Nariadenie Komisie (EÚ) č. 176/2014 z 25. februára 2014, ktorým sa mení nariadenie (EÚ) č. 1031/2010 najmä s cieľom určiť množstvo emisných kvót skleníkových plynov určených na obchodovanie formou aukcií v rokoch 2013 –2020 (Ú. v. EÚ L 56, 26.2.2014, s. 11).

(7) Smernica Európskeho parlamentu a Rady 2009/29/ES z 23. apríla 2009, ktorou sa mení a dopĺňa smernica 2003/87/ES s cieľom zlepšiť a rozšíriť schému Spoločenstva na obchodovanie s emisnými kvótami skleníkových plynov (Ú. v. EÚ L 140, 5.6.2009, s. 63).